Bonnievale

Bonnievale is 'n dorp in die Wes-Kaap, Suid-Afrika, en is in 1922 gestig. In 2011 het die dorp 'n bevolking van 9 092 gehad, waarvan 974 (10,7%) Blank was.

 Geskiedenis 
Die dorp is gestig nadat Christopher Rigg 'n stuk grond langs die Breederivier gekoop het met geld wat hy op die Barbertonse goudvelde verdien het. Die grond was oorspronklik bekend as Bosjesmansdrift. Hy het 'n besproeiingskanaal vanuit die rivier aangelê.

In 1902 is daar 'n spoorweghalte naby die dorp gebou op die Kaapstad—Port Elizabeth-spoorlyn met die naam van Vale. Rigg het sy grond onderverdeel, die erwe verkoop en die dorp Bonnievale genoem na die stasie. In 1917 het die stasie ook die naam aangeneem.

 Wapen 
Bonnievale se munisipale raad het in 1961 'n wapen by die Kaapse Provinsiale Administrasie geregistreer: In silwer, twee golwende blou pale vergesel van twee druiwetrosse van natuurlike kleur; 'n hoekige rooi skildhoof belaai met nege goue pennings geplaas 5 en 4.  Die helmteken was 'n goue gaande griffioen, en die wapenspreuk "Diens - toewyding - geloof".Kaap die Goeie Hoop Offisiële Koerant 3088 (30 Junie 1961).

 Distrik 
Die distrik is bekend vir sy muskadelwyne, sjerrie en brandewyn. Geelperskes, appelkose en kaas word ook verbou in die distrik. Daar is drie koöperatiewe wynkelders in die distrik.

 Noemenswaardige boorlinge 
 Breyten Breytenbach - skrywer en digter.
 Ds. Gys Muller - predikant in die NG Kerk

 Infrastruktuur 
Die R317-streeksroete gaan deur die dorp en verbind Bonnievale met Stormsvlei en die N2-nasionale pad in die suide en met Robertson in die noordweste.

 Sien ook 
 Lys van dorpe in Suid-Afrika

 Bronne 
 Op Pad in Suid-Afrika. B.P.J. Erasmus. 1995. .
 Ensiklopedie van Suidelike Afrika, Eric Rosenthal, 1967.

 Verwysings 

Kategorie:Nedersettings in die Wes-Kaap